Sahur di jalan

**[[Sahur]] di [[Jalan]]** (**Sahur in The Road**/**SOTR**), ialah kagiatan sahur nang bubuhannya akan mambagiakan hidangan sahur barupa nasi bungkus wan banyu minum lawan urang mambutuhakan sakalian balalah baimbaian di babarapa tampat tujuan. Hal ngini rancak digawi ulih kumunitas, kawalan sakulah, sampai bubuhan urganisasi, wan universitas satu angkatan. Bubuhannya rancak menggawinya lawan bakunvui mamakai mutur ruda dua sampai ruda ampat.

## Paubahan [[Budaya]]

Kunsip tatambaian dalam kagiatan sahur di jalan sabujurnya bakunvui baimbaian wan mambagiakan makanan lawan urang-urang di higa jalan nang masih mambutuhakan makanan gasan basahur, panghuni panti asuhan wan tampat lainnya. Tagal, kabiasaan ngitu handak hilang wan bagisir jadi kabiasaan basahur lawan kakawalan sakalian bakunvui manuju satu tampat di tangah kuta atawa titik lainnya haja. Sahur di jalan wahini jadi suatu pinumina nang ngalih banar wan mambawa barbagai pangaruh dalam masarakat.

Bubuhan sahur di jalan rancak kawa mancapai ratusan urang. Karana banyak bubuhan sahur di jalan dalam sabuting kalumpuk, kada jarang maulah kamacitan di jalan raya. Malah mangganggu masarakat sakitar nang lagi baistiharat di malam hari.

Kada jarang jua bubuhan sahur di jalan maulah bakalahian karana barabut jalan, tampat, sampai marasa jadi paharatnya di jalan tarus. Kagiatan sahur di jalan baawal baisi tujuan pusitip malah jadi bakalahian lawan kalumpuk nang lain.

Kada sadikit jua bubuhan sahur di jalan manyiapakan babarapa sanjata tajam wan kakawalannya gasan bakalahian lawan kalumpuk lain. Akibatnya sahur di jalan manimbulakan kurban luka sampai urang maninggal.

### [[Kabijakan]]

Pagisiran karaktiristik kagiatan ngini matan aksi susial jadi putinsi gangguan kaamanan hudah mandurung kamunculan kabijakan pambatasan di barbagai dairah.

Pamarintah wan aparat kaamanan maambil tindakan tagas lawan malarang kagiatan sahur di jalan (SOTR) imbah mampartimbangakan barbagai masalah nang ditimbulakan, kaya bakalahian, ganggungan katartiban, putinsi kacalakaan. Panjalasan kabijakan ngitu ada sawagaimana di bawah ngini.

### Alasan Larangan Sahur di Jalan

Adanya larangan sahur di jalan karana masalah kaamanan, kaya bakalahian lawan kalumpuk lain, gangguan katartiban, pulusi udara, putinsi kacalakaan. Kaamanan bubuhan nang umpat wan putinsi kriminal nang tajadi pas kagiatan ngini jua jadi parhatian banar.

### Panarapan Kabijakan

Larangan sahur di jalan ditarapakan di kuta-kuta ganal, tamasuk Jakarta, Bandung, wan Surabaya, wan mula'i balaku wayah Ramadan 2024. Babarapa kuta lain nang jua baisi masalah nang mirip maumpati kabijakan ngini.

### Pangawasan
Aparat kaamanan mangawasi katat lawan patruli rutin nang malibatakan pulisi, TNI, pamarintah dairah, wan Satpol PP. Saban pulisi manambahakan urang gasan manguati pangawasan di wilayah bubuhannya, kada gasan mancagah sahur di jalan haja, tagal jua mangawasi kalumpuk nang baputinsi maulah masalah.

### Panagakan [[Hukum]]

Jaka ada kalumpuk nang tatap manggawi sahur di jalan, patugas akan mambubarakan bubuhannya sacara tagas wan humanis. Salain ngitu, patugas jua mandatai wan mambarii paringatan gasan mancagah palanggaran nang akan ditimbulakan kaina.

### [[Susialisasi]] wan [[Idukasi]]

Bubuhan nang bawinang jua basusialisasi lawan masarakat tarait alasan larangan sahur di jalan liwat barbagai midia. Masarakat diingatakan gasan mamilih kagiatan susial nang labih aman wan tastruktur salawas Ramadan.

Kabijakan larangan sahur di jalan batujuan gasan manjaga katartiban wan kaamanan salawas Ramadan. Biar ada pru-kuntra, langkah ngini jadi panting banar supaya samangat babagi tatap kawa digawi lawan cara nang labih aman wan tastruktur.

## Jujuhutan